Wes-Kaapse DA-leier herkies | Netwerk24
Wes-Kaapse DA-leier herkies
Deur Warda Meyer 21 November 2020 16:23
Bonginkosi Madikizela, herverkose leier van die DA in die Wes-Kaap. Foto: Verskaf
Bonginkosi Madikizela is Saterdag herverkies as die Wes-Kaapse leier van die DA, met Albert Fritz, LUR van gemeenskapsveiligheid in die provinsie, as sy adjunk.
Die DA het Saterdag sy provinsiale kongres gehou en gestem vir die nuwe leiers wat die party in dié provinsie vir volgende drie jaar gaan lei.
Madikizela het ná weke se spanning stof geskop in die oë van sy hoofteenstander, Masizole Mnqasela.
Die leierskapstryd was uit die staanspoor in omstredenheid gehul nadat Madikizela daarvan beskuldig is dat hy Mnqasela in 'n moordkomplot uit die weg wou ruim.
Helen Zille, DA-voorsitter van die federale raad, het Vrydag, 'n dag voor die kongres, gesê die federale uitvoerende gesag het dié aantyging ondersoek en as onwaar bevind.
Die name van die nuwe leiers is Saterdag omstreeks 15:30 op die visuele kongres aangekondig.
Jaco Londt is die nuwe provinsiale voorsitter.
Die nuwe drie ondervoorsitters van die party is JP Smith, Grant Twigg en Geordin Hill-Lewis, terwyl Eric Marais die nuwe voorsitter van finansies is.
Die vier poste as bykomende lede sal deur Peter Helfrich, Carl Pophaim, Zimkhitha Sulelo en Lorraine Botha gevul word.
Madikizela het ná sy verkiesing gesê dit was 'n lang en uitputtende verkiesingsveldtog, maar dat daar nou gefokus moet word om die party te laat groei.
"Ons moet die party verenig as ons ernstig is dat ons Suid-Afrika wil red en die Wes-Kaap wil regeer. In 2021 moet ons al die munisipaliteite in die provinsie regeer," het Madikizela gesê.